อธิบดีกรมการศาสนาระบุร่างระเบียบส่งเสริมคุณธรรมแห่งชาติ เน้นปรับปรุงองค์ประกอบคณะกรรมการส่งเสริมคุณธรรมแห่งชาติ เพื่อประสิทธิภาพการทำงานส่งเสริมคุณธรรมสู่ทุกชุมชน
นายมานัส ทารัตน์ใจ อธิบดีกรมการศาสนา กล่าวถึงร่างระเบียบส่งเสริมคุณธรรมแห่งชาติ ภายหลังที่ประชุมคณะรัฐมนตรี ได้มีมติเห็นชอบในหลักการร่างระเบียบสำนักนายกรัฐมนตรี ว่าด้วยการส่งเสริมคุณธรรมแห่งชาติ (ฉบับที่ ..) พ.ศ. .... ตามที่กระทรวงวัฒนธรรมเสนอ ว่า รัฐบาลได้ดำเนินการในเรื่องของการส่งเสริมคุณธรรมแห่งชาติมาโดยตลอด ภารกิจหนึ่งของสำนักงานเลขากรรมการส่งเสริมคุณธรรมแห่งชาติคือการเสนอแผนและยุทธศาสตร์การพัฒนาเรื่องคุณธรรมแห่งชาติ ต่อคณะกรรมการส่งเสริมคุณธรรมแห่งชาติ (บอร์ด) เพื่อนำเสนอคณะรัฐมนตรีพิจารณาอนุมัติในทางปฏิบัติต่อไป 

ทั้งนี้ คณะกรรมการส่งเสริมคุณธรรมแห่งชาติ ได้ประกาศคุณธรรม 4 ประการ ได้แก่ พอเพียง วินัย สุจริต จิตอาสา โดยมีการรณรงค์สู่การปฏิบัติ เริ่มตั้งแต่ครอบครัว หมู่บ้าน และชุมชน ขณะนี้มีชุมชนคุณธรรม 7,000 กว่าแห่ง ขยายสู่อำเภอคุณธรรม และจังหวัดคุณธรรม อันจะนำไปสู่ความมั่นคงและความสุขของชุมชน

 



สำหรับในส่วนของพื้นที่กรุงเทพมหานครนั้น  กรมการศาสนาจะเข้าไปทำงานร่วมกับกรุงเทพมหานคร ซึ่งขณะนี้ได้เริ่มดำเนินการแล้วในชุมชนหลายแห่ง พร้อมทั้งเสนอตั้งปลัด กทม. เป็นหนึ่งในคณะกรรมการขับเคลื่อนคุณธรรมในระดับชุมชนด้วย